Одмах након напада Трећег рајха и његових сателита на Совјетски Савез, 22. јуна 1941. године, окупатор је отпочео са масовним прогоном и хапшењем свих лица која су према евиденцији бивше југословенске полиције имала било какву везу са комунистима. Шабачка полиција тада је саставила списак од тридесет најактивнијих комуниста на коме је било и име Вере Благојевић. Када су полицајци дошли у кућу Благојевића, ухапсили су најпре Вериног оца Јована, што је Вера успела да искористи и побегне преко подрума. Сакрила се најпре код комшије доктора Лазара Петровића, а потом је прешла код једних пријатеља. Овде се скривала неколико дана и преко мајке одржавала везу са партијском организацијом. Како је њен даљи боравак у Шапцу био немогућ, добила је задатак да пређе у Лешницу и помогне тамошњој партијској организацији. Прерушена у сељанку која се враћа са пијаце, Вера је у чезама Мике Веселиновића напустила окупирани Шабац.